== Struenseetiden og nye vinde ==
Midt under hans stedse stigende indflydelse kom [[Johann Friedrich Struensee|Struensee]]-tiden. Det var mændene fra hans kreds, der nu blev styrtet fra magten, og man skulle da have troet, at det var gået ham på samme måde; men det skete ikke. De nye magthavere havde nemlig foreløbig god brug for ham, og han fra sin side var alt andet end følelsespolitiker.<ref>[https://runeberg.org/dbl/15/0129.html Holm, s. 127f]</ref> Således som han i det mindste fremstillede forholdet for politiske venner, mente han at måtte vælge imellem at bryde alle sine forbindelser med staten og forlade dens tjeneste eller at begive sig til hoffet for at se, hvorledes man der ville stille sig til ham, og så vidt det stod til ham, frelse resterne af, hvad han havde været med til at grundlægge, og sikre sig de fordele, som endnu kunne vindes. Han valgte derfor at gøre gode miner til slet spil og så vidt muligt være hofmanden under de nye forhold, hvad der lykkedes over al forventning på grund af den velvilje, med hvilken Struensee og hans venner kom ham i møde. Bl.a. blev han gjort til medlem af den gehejmekonferens, som Struensee nedsatte 28. december 1770, og hvis hovedopgave var at afgive betænkning om finansielle hovedspørgsmål. Ligesom han i sin gerning virkede sammen med den nye tids mænd, således lod han sit hus ikke mindre nu være i festglans, end det før havde været, og han fandt sig roligt i – for så vidt han ikke opmuntrede dertil - at hans hustru kom til at indtage en fremragende plads iblandt damerne i Caroline Mathildes kreds; hun var en af de første, der fik dennes orden, [[Mathildeordenen|Mathilde-Ordenen]].<ref name="Holm, s. 128">[https://runeberg.org/dbl/15/0130.html Holm, s. 128]</ref>
Titler Samfund Historie Erhvervsliv Ledelse Ledere